Poste by hospitaal glo verkoop vir geld, seksDie Bheki Mlangeni-hospitaal in Soweto. Foto: ANA. Die departement van gesondheid in Gauteng het dissiplinêre verhore gehou in verband met 111 voorvalle waar werk te koop aangebied is by die Bheki Mlangeni-hospitaal in Soweto. Jack Bloom, die DA se woordvoerder vir gesondheid in Gauteng, het gesê dié skokaankondiging is Dinsdag in die Gautengse wetgewer gemaak deur LUR Gwen Ramokgopa in antwoord op ŉ vraag wat Bloom aan haar gestel het. “Sy [Ramokgopa] het gesê vakbonde het bygedra tot die bekendmaking van dié reuse-werkslenter en dat die saak aan die Valke oorhandig is vir verdere ondersoek. Sake is ook aanhangig gemaak by die polisie oor werknemers wat geld ontvang het onder die valse voorwendsel dat hulle vir mense poste by die hospitaal kan kry,” het Bloom in ŉ verklaring gesê. Volgens Bloom is al 111 sake, met die uitsondering van agt, reeds gefinaliseer. Dit het verskeie periodes van skorsing vir 98 werknemers, een demovering, ŉ paar afdankings en ŉ bedanking tot gevolg gehad. “Die situasie was só sleg dat ŉ sluipmoordenaar [glo] gehuur is om die uitvoerende hoof van die hospitaal te vermoor – hy is egter gevang en is tans verhoorafwagtend,” het Bloom gesê. Bloom sê hy is bekommerd dat die meeste werknemers wat betaal het vir hul poste by die hospitaal steeds daar werk. Volgens hom het die Bheki Mlangeni-hospitaal ŉ reputasie vir swak diens. Bloom het verder aangevoer daar was verlede jaar ook aantygings dat ŉ senior bestuurder werksgeleenthede aangebied het in ruil vir seks, maar Ramokgopa het gesê niemand het nog na vore gekom en ŉ amptelike klag hieroor aanhangig gemaak nie.